Ixef wis sin, nsemma-as Tasnanawt n tseddast tameɣwant, yuwi-d ɣef yiwet n tɣessa yetteqqnen gar sin wawalen irumyigen srid neɣ s usemres n kra n yiferdisen d umyigen neɣ d irumyigen. Temxallaf ɣef tseddast tameɣsawt, imi taɣessa n tseddast tameɣsawt tebna ɣef yisemmaden yeqqnen s wassaɣ n usagel ɣer umyag-aseɣru. Aseɣru deg tseddast tameɣwant yezmer ad yili d umyig neɣ d arumyig. Iswiyin isnamkanen n tɣessa-agi d wigi: tikci n tɣara, akaz, asmal d usideg n kra n tayunt. Tuqqna (connexion) deg tseddast tameɣwant tezmer ad tili srid, yettusemma, d adeg n wawalen-nni kan i ten-yetteqqnen, mebla ma ikcem-d uferdis wis tlata. Tuqqna-agi, tettili gar useɣru yebnan s yiwen wawal d usemmad (1) Drus n waman deg tala (63) (2) Ddeqs-is uqcic-agi (64) gar unuddus amseɣru d usemmad (3) Wagi, d amenzu deg warraw-is (66) (4) Aman-ag, n da (70) (5) Ikerri-agi, anect n userdun (72) neɣ gar yimeftiyin imseɣra d usemmad (6) Axxam-agi, anect-ila-t (75) 85